RAPPORT FRA KOMMISSIONEN TIL EUROPA-PARLAMENTET OG RÅDET

om den frivillige ordning for miljøvenligt design af spillekonsoller

1. Indledning og retsforskrifter

Europa-Parlamentets og Rådets direktiv 2009/125/EF af 21. oktober 2009 om rammerne for fastlæggelse af krav til miljøvenligt design af energirelaterede produkter (direktivet om miljøvenligt design) fastsætter en retlig ramme for fastlæggelse af krav til miljøvenligt design af udvalgte prioriterede produktgrupper.

Det fremgår af artikel 15, stk. 2, litra a)-c), i direktivet om miljøvenligt design, at en prioriteret produktgruppe skal være omfattet af enten en obligatorisk gennemførelsesforanstaltning (dvs. en forordning fra Kommissionen) eller en selvreguleringsforanstaltning (f.eks. en frivillig aftale indgået af industrien), hvis den opfylder tre betingelser: i) salget af produkterne har et væsentligt omfang, ii) produkterne har en betydelig indvirkning på miljøet, og iii) produkternes miljøpåvirkning kan mindskes væsentligt.

Desuden fremgår det af betragtning 18 til direktivet om miljøvenligt design, at de prioriterede produktgrupper skal være omfattet af alternative fremgangsmåder som f.eks. selvregulering fra industriens side eller frivillige aftaler frem for obligatoriske gennemførelsesforanstaltninger, hvis det er sandsynligt, at man med disse alternativer vil kunne nå de politiske målsætninger hurtigere eller billigere end med obligatoriske krav.

Frivillige aftaler eller andre selvreguleringsforanstaltninger kan overvejes som alternativer til gennemførelsesforanstaltninger inden for rammerne af direktivet om miljøvenligt design, forudsat at de opfylder de kriterier, der er fastlagt i bilag VIII til direktivet om miljøvenligt design.

2. Frivillig ordning for spillekonsoller foreslået af industrien

Arbejdsplanen for 2009-2011 i henhold til direktivet om miljøvenligt design omfatter produktgruppen lyd- og billedudstyr, fordi den har et stort potentiale for omkostningseffektiv nedbringelse af drivhusgasemissioner.

Kommissionen har gennemført en forberedende undersøgelse af lyd- og billedudstyr, herunder spillekonsoller.

Undersøgelsen bekræftede, at denne produktgruppe opfylder de kriterier, der er opstillet i artikel 15 i direktivet om miljøvenligt design. Navnlig skal det fremhæves, at der sælges et stort antal af disse produkter, at de påvirker miljøet i væsentlig grad, og at det er muligt at mindske denne påvirkning betydeligt. Lyd- og billedudstyr kan derfor være omfattet enten af en gennemførelsesforanstaltning eller af en selvreguleringsforanstaltning.

Videoafspillere og -optagere og projektorers elforbrug i standbytilstand og slukket tilstand er tilstrækkeligt omfattet af Kommissionens forordning nr. 1275/2008 (den såkaldte standbyforordning). Markedet for disse produkter forventes at blive mindre i de kommende år på grund af den stigende anvendelse af streaming og mediefrit udstyr ved forbrug af lyd- og billedindhold. Den eneste del af dette marked, som forventes at vokse i de kommende år, er spillekonsoller.

Virksomhederne inden for spillekonsolbranchen har foreslået en frivillig aftale, der fastlægger specifikke krav til miljøvenligt design for spillekonsolmodeller, som forbruger mere end 20 watt i timen i aktiv spilletilstand, og som markedsføres i EU. Den frivillige ordning blev aftalt mellem parterne i april 2014.

Det skønnes, at de forpligtelser, som underskriverne af den frivillige aftale har indgået, vil medføre besparelser i 2020 på 1 TWh svarende til 0,494 Mt CO2-emissioner .

Kommissionen har gennemført en fuldstændig konsekvensanalyse af den frivillige ordning, som var foreslået af industrien , og ordningen har desuden været genstand for høringer af interessenter under konsultationsforummet for miljøvenligt design oprettet i henhold til artikel 18 i direktivet om miljøvenligt design.

I konsekvensanalysen konkluderedes det, at man med den foreslåede frivillige ordning ville nå de politiske målsætninger hurtigere og billigere end via obligatoriske krav. Det blev også konkluderet, at den foreslåede ordning som krævet i bilag VIII til direktivet om miljøvenligt design opfyldte alle bestemmelserne i traktaten (navnlig reglerne for det indre marked og konkurrencereglerne), EU's internationale forpligtelser (herunder multilaterale handelsbestemmelser), målsætningerne i direktivet om miljøvenligt design og de specifikke vurderingskriterier, dvs. (i) fri deltagelse, (ii) merværdi, (iii) repræsentativitet, (iv) kvantitetsbestemte mål og indfasningsmål, (v) civilsamfundets inddragelse, (vi) kontrol og rapportering, (vii) omkostningseffektivitet ved forvaltning af et selvregulerende initiativ, (viii) bæredygtighed og (ix) forenelighed mellem incitamenter.

3. Elementer i den frivillige aftale

I den frivillige aftale, som industrien har indgået, fastsættes de specifikke krav til miljøvenligt design for spillekonsoller, der markedsføres i EU.

Som krævet i direktivet om miljøvenligt design repræsenterer underskriverne af denne frivillige ordning et stort flertal inden for den relevante økonomiske sektor. Ifølge aftalen forpligter underskriverne sig til at sørge for, at mindst 90 % af alle spillekonsoller, som de markedsfører, overholder de gældende mindstekrav til energieffektivitet.